**Татарстан Республикасы территориясендә**

 **региональ инвестиция проектларын гамәлгә ашырганда**

 **салым салуның аерым мәсьәләләрен җайга салу турында**

Татарстан Республикасы

 Дәүләт Советы тарафыннан

 2022 елның 16 мартында

 кабул ителде

1 статья. **Әлеге Законның җайга салу предметы**

1. Әлеге Закон Россия Федерациясе Салым кодексының 2843 статьясы нигезендә Татарстан Республикасы территориясендә гамәлгә ашырыла торган региональ инвестиция проектларында (алга таба – региональ инвестиция проектлары) катнашучылар өчен оешмалар табышына Татарстан Республикасы бюджетына күчерелергә тиешле салым буенча салым ставкасын билгели.

2. Әлеге Закон Россия Федерациясе Салым кодексының 33 бүлеге нигезендә региональ инвестиция проектларына өстәмә таләпне, оешманы региональ инвестиция проектларында катнашучылар реестрына (алга таба – реестр) кертү яисә оешманы реестрга кертүдән баш тарту турында карар кабул итү тәртибен, реестрга региональ инвестиция проектында катнашучы статусын туктатуга бәйле булмаган үзгәрешләр кертү хакында карар кабул итү тәртибен һәм шартларын билгели.

2 статья. **Оешмалар табышына салым буенча салым ставкасы**

Региональ инвестиция проектларында катнашучылар өчен оешмалар табышына Татарстан Республикасы бюджетына күчерелергә тиешле салым буенча салым ставкасы, салым исәбе мәгълүматлары нигезендә региональ инвестиция проектын гамәлгә ашыру нәтиҗәсендә җитештерелгән товарларны сатудан беренче табыш алынган салым чорыннан башлап һәм оешмалар табышына салым буенча 20 процент күләмендәге салым ставкасыннан чыгып исәпләнгән оешмалар табышына салым суммасы һәм оешмалар табышына салым буенча әлеге статьяда һәм Россия Федерациясе Салым кодексының 284 статьясындагы 15 пунктында билгеләнгән салым ставкаларын кулланып исәпләнгән оешмалар табышына салым суммасы арасындагы аерма булган хисап (салым) чоры белән тәмамлап, 10 процент күләмендә билгеләнә, бу аерма әлеге хисап (салым) чорларында үсеп килүче нәтиҗә белән билгеләнә һәм инвестиция проектын гамәлгә ашыру максатларында башкарылган капитал салуларның Россия Федерациясе Салым кодексының 2843 статьясындагы 8 пункты нигезендә билгеләнә торган күләменә тигез булган күләмне тәшкил итә.

3 статья. **Региональ инвестиция проектларына өстәмә таләп**

Россия Федерациясе Салым кодексының 258 статьясында билгеләнгән таләпләргә өстәмә рәвештә региональ инвестиция проекты «Электр энергиясен һәм егәрлеген күпләп сату базары кагыйдәләрен раслау турында һәм электр энергиясен һәм егәрлеген күпләп сату базарының эшләвен оештыру мәсьәләләре буенча Россия Федерациясе Хөкүмәтенең кайбер актларына үзгәрешләр кертү хакында» Россия Федерациясе Хөкүмәтенең 2010 елның 27 декабрендәге 1172 номерлы карары нигезендә үткәрелгән конкурс нәтиҗәләре буенча сайлап алынган җитештерү һәм куллану калдыкларыннан файдалану нигезендә эшли торган генерация объектларын төзү (реконструкцияләү, модернизацияләү) буенча инвестиция проектлары исемлегенә кертелергә тиеш.

4 статья. **Оешманы реестрга кертү яисә оешманы реестрга кертүдән баш тарту турында карар кабул итү тәртибе, реестрга региональ инвестиция проектында катнашучы статусын туктатуга бәйле булмаган үзгәрешләр кертү хакында карар кабул итү тәртибе һәм шартлары**

1. Оешманы реестрга кертү яисә оешманы реестрга кертүдән баш тарту, реестрга региональ инвестиция проектында катнашучы статусын туктатуга бәйле булмаган үзгәрешләр кертү турында карарлар кабул итү, шулай ук Россия Федерациясе Салым кодексының 2510 – 2512 статьяларында каралган башка вәкаләтләр Татарстан Республикасы башкарма хакимиятенең икътисадый үсеш өлкәсендә дәүләт идарәсен гамәлгә ашыручы органы (алга таба – вәкаләтле орган) тарафыннан гамәлгә ашырыла.

2. Реестрга кертү өчен оешма вәкаләтле органга, Россия Федерациясе Салым кодексының 2511 статьясындагы 1 пунктында күрсәтелгән документларны кушып, реестрга кертү турында ирекле рәвештә төзелгән гариза (алга таба – гариза) җибәрә.

3. Вәкаләтле орган гариза һәм Россия Федерациясе Салым кодексының 2511 статьясындагы 1 пунктында күрсәтелгән документлар тапшырылган көннән алып өч эш көне эчендә оешмага гаризаны карауга алу яисә, Россия Федерациясе Салым кодексының 2511 статьясындагы 1 пунктының 1, 4 һәм 5 пунктчаларында күрсәтелгән документлар тапшырылмаган очракта, гаризаны карауга алудан баш тарту турында карар җибәрә.

4. Оешманы реестрга кертү яисә оешманы реестрга кертүдән баш тарту турындагы карар вәкаләтле орган тарафыннан оешмага гаризаны карауга алу хакында карар җибәргән көннән алып 30 көн эчендә кабул ителә.

5. Россия Федерациясе Салым кодексында һәм әлеге Законда региональ инвестиция проектларына карата билгеләнгән таләпләрне үтәмәү оешманы реестрга кертүдән баш тарту турында карар кабул итү өчен нигез була.

6. Вәкаләтле орган оешманы реестрга кертү яисә оешманы реестрга кертүдән баш тарту турында карар кабул ителгән көннән алып биш көн эчендә оешмага тиешле карар җибәрә.

7. Реестрга региональ инвестиция проектында катнашучы статусын туктатуга бәйле булмаган үзгәрешләр кертү турындагы карар, Россия Федерациясе Салым кодексында һәм әлеге Законда билгеләнгән, региональ инвестиция проектларына һәм (яисә) аларда катнашучыларга карата куела торган таләпләрне үтәү шарты белән, инвестиция декларациясенә региональ инвестиция проектын гамәлгә ашыру шартларына кагылышлы үзгәрешләр кертелгән очракта, вәкаләтле орган тарафыннан ул инвестиция декларациясенә үзгәрешләр кертү хакында карар кабул иткән көннән алып 10 көн эчендә кабул ителә.

8. Инвестиция декларациясенә региональ инвестиция проектын гамәлгә ашыру шартларына кагылышлы үзгәрешләрне кертү вәкаләтле орган тарафыннан региональ инвестиция проектында катнашучының ирекле рәвештә төзелгән, мондый үзгәрешләрне кертү зарурлыгын нигезләве булган гаризасы нигезендә оешманы реестрга кертү өчен әлеге статьяда каралган тәртиптә гамәлгә ашырыла.

9. Вәкаләтле орган инвестиция декларациясенә региональ инвестиция проектында катнашучының үзгәрешләрен кертүдән Россия Федерациясе Салым кодексының 2512 статьясындагы 3 пунктында каралган нигезләр буенча баш тарта.

10. Вәкаләтле орган реестрга региональ инвестиция проектында катнашучы статусын туктатуга бәйле булмаган үзгәрешләр кертү яисә реестрга үзгәрешләр кертүдән баш тарту турында карар кабул ителгән көннән алып биш көн эчендә региональ инвестиция проектында катнашучыга тиешле карар җибәрә.

11. Оешманы реестрга кертү, реестрга региональ инвестиция проектында катнашучы статусын туктатуга бәйле булмаган үзгәрешләр кертү турындагы карарлар, шулай ук башка кирәкле белешмәләр вәкаләтле орган тарафыннан электрон рәвештә федераль башкарма хакимиятнең салымнар һәм җыемнар өлкәсендәге контроль һәм күзәтчелек буенча вәкаләтле органына тиешле карар кабул ителгән көннән алып өч эш көне эчендә җибәрелә.

5 статья. Әлеге Законның үз көченә керүе

1. Әлеге Закон 2023 елның 1 гыйнварыннан үз көченә керә һәм, әлеге статьяның 2 өлешендә каралган очрактан тыш, 2029 елның 1 гыйнварына кадәр гамәлдә була.

2. Россия Федерациясе Салым кодексының 258 статьясындагы 1 пунктының 4 пунктчасындагы икенче абзацында билгеләнгән таләпләргә туры килә торган региональ инвестиция проектларында катнашучылар әлеге Законның 2 статьясында билгеләнгән оешмалар табышына салым буенча салым ставкасын куллану хокукын 2027 елның 1 гыйнварыннан башлап югалталар.

Татарстан Республикасы

 Президенты Р.Н. Миңнеханов

Казан, Кремль

2022 ел, 21 март

№ 11-ТРЗ